stanford-oval/wikipedia huggingface dataset:
A Symphony of Three Orchestras

A Symphony of Three Orchestras ("Kolmen orkesterin sinfonia") on Elliott Carterin orkesteriteos vuodelta 1976. Sen kantaesitys pidettiin New Yorkin Avery Fisher Hallissa 17. helmikuuta 1977 Pierre Boulez'n johtaessa New Yorkin filharmonikkoja. Carter myös omisti sävellyksensä New Yorkin filharmonikoille ja sen musiikillisena johtajana toimineelle Boulez'lle.
Teoksen kesto on noin 17 minuuttia. Hart Cranen runous innoitti Carteria sävellystyössä. Teoksen esityksessä orkesteri on jaettu kolmeen pienempään ryhmään. A Symphony of Three Orchestras levytettiin Boulez'n johdolla vuosina 1980 ja 1995.
Carterin kuoltua vuonna 2012 sellisti Fred Sherry nosti teoksen esiin yhtenä kolmesta suosittelemastaan Carterin sävellyksestä; muut näistä olivat Konsertto orkesterille ja Symphonia: sum fluxae pretium spei.
Kokoonpano

3 huilua
3 oboea
3 klarinettia
3 fagottia
5 käyrätorvea
2 trumpettia
3 pasuunaa
tuuba
lyömäsoittimet (viisi soittajaa)
patarummut
vibrafoni
ksylofoni
metallikellot
marimba
harppu
piano
jousisoittimet
Yoda

| Yoda |
| --- | --- |
 Yoda elokuvassa Imperiumin vastaisku.
Luoja(t):  George Lucas
Elokuva:  Imperiumin vastaisku (1980) Jedin paluu (1983) Star Wars: Episodi I – Pimeä uhka (1999) Star Wars: Episodi II – Kloonien hyökkäys (2002) Star Wars: Episodi III – Sithin kosto (2005) Star Wars: The Force Awakens (2015, vain ääni) Star Wars: The Last Jedi (2017) Star Wars: The Rise of Skywalker (2020, vain ääni)
Elokuvasarja:  Tähtien sota
Näyttelijä(t):   Frank Oz (Episodit I–III, V–VIII, Star Wars Rebels)  Tom Kane (useat animaatiosarjat ja videopelit)  Piotr Michael (Pikkujedien seikkailut) 
Yoda on kuvitteellinen hahmo, joka esiintyy George Lucasin luoman Tähtien sodan universumissa. Yodan ensiesiintyminen oli vuonna 1980 elokuvassa Imperiumin vastaisku. Alkuperäisissä elokuvissa hän koulutti Luke Skywalkerista jediä taistelemaan Galaktista Imperiumia vastaan. Esiosatrilogiassa hän toimi jediritarikunnan suurmestarina ja palveli korkea-arvoisena kenraalina Kloonisodissa.
Hahmo > Ulkomuoto

Yoda on ulkomuodoltaan pienikokoinen, vihreäihoinen olento, jolla on suuret korvat ja kurttuinen iho. Hänen tuntematon rotunsa on hyvin harvinainen ja pitkäikäinen. Yoda on ainoastaan 66 senttimetriä pitkä. Yoda pukeutuu vaatimattomaan jedi-kaapuun ja käyttää harvoin vihreäteräistä valomiekkaansa. Yodalla on vihreät silmät ja valkoiset hiukset. Hän käyttää gimerpuista kävelysauvaa.
Yodan viisaan ilmeen kerrotaan pohjautuvan hahmon maskeeranneen Stuart Freebornin sekä tunnetun fyysikon ja matemaatikon Albert Einsteinin kasvoihin.
Hahmo > Luonteenpiirteitä ja tapoja

Yoda oli kaikkien aikojen viisain ja voimakkain tunnettu jediritari. Häntä arvostettiin viisautensa ja taistelutaitojensa vuoksi. Hän oli yleensä ystävällinen ja kiltti, mutta osasi olla myös tiukka ja jopa pelottava. Hän oli ikäisekseen uskomattoman ketterä ja taitava taistelija, ja hänen kykynsä käyttää Voimaa oli erittäin suuri. Yoda koulutti useita merkittäviä jedejä, kuten kreivi Dookun, Mace Windun, Ki-Adi-Mundin, Obi-Wan Kenobin (vain osittain) ja Luke Skywalkerin (Ei aloittanut, eikä pystynyt viemään koulutusta loppuun).
Yodalla oli omituinen tapa puhua, sillä hän sijoitti predikaatin aina lauseen loppuun, esimerkiksi ”vaikea nähdä pimeää puolta on”. Hän oli myös kuuluisa viisaista opetuksistaan.
Hahmo > Nimi

Nimi Yoda pohjautuu sanskritin kieleen, jossa yoddha merkitsee ”soturia”. Yoda saattaa myös liittyä hepreankieliseen sanaan yodea, joka merkitsee ”hän tietää” tai ”se joka tietää”.
Hahmo > Toteuttaminen

Elokuvissa Yodan ääninäyttelijä on englantilainen näyttelijä Frank Oz. Alkuperäisessä Tähtien sota -trilogiassa ja Pimeässä uhassa Yodaa esittää Frank Ozin naruilla ohjaama savinukke. Yodan nuken suunnitteli Stuart Freeborn. Kloonien hyökkäyksessä ja Sithin kostossa Yoda on toteutettu tietokoneanimaatiolla. Tietokoneanimaatio johtuu osittain siitä, että nukkehahmolla ei olisi voitu toteuttaa valosapelilla taistelevaa Yodaa.
Esiintymiset > Kaanon > Alkuperäinen trilogia

Elokuvassa Imperiumin vastaisku, Luke Skywalker saapuu Obi-Wan Kenobin hengen opastamana etsimään Yodaa planeetta Dagobahilta. Yoda ei aluksi ollut paljastaa Lukelle henkilöllisyyttään ja käyttäytyi kuin höperö vanhus testatakseen Luken ja R2-D2:n kärsivällisyyttä. Kun Yoda puhuttelee Obi-Wanin henkeä ja sanoo kuinka Lukella ei ole kärsivällisyyttä, Luke tajuaa pienen vihreän olennon olevan etsimänsä voimakas jedimestari. Koska Lukessa on samaa vihaa ja holtittomuutta kuin isässään, Yoda ei haluaisi opettaa tälle Voiman käyttöä. Mutta Obi-Wanin hengen taivuttelemana hän suostuu. Mutta ennen kuin Luke ehtii suorittaa koulutuksensa loppuun, hän näkee näyn ystävistään vaikeuksissa ja lähtee Dagobahilta pelastamaan heidät, vastoin Yodan ja Obi-Wanin varoituksia. Luke lupaa palata Dagobahiin, mutta Yoda uskoo olleensa oikeassa Luken holtittomuudesta koko ajan. Obi-Wan piti Lukea heidän viimeisenä toivonaan, mutta Yodan mukaan "oli eräs toinenkin".
Yoda tekee vain lyhyen esiintymisen elokuvassa Jedin paluu. Hänestä oli tullut sairas ja heikko. Hän kertoo Luken jo suorittaneen koulutuksensa, mutta tulevan oikeaksi jediksi vasta kun kohtaa uudelleen Darth Vaderin. Yoda vahvistaa sen, että Vader on Luken isä, minkä Vader itse oli kertonut Lukelle Pilvikaupungissa. Sitten Yoda kuolee rauhallisesti 900-vuotiaana ja hänen kehonsa katoaa tullen "yhdeksi Voiman kanssa". Yoda oli kuitenkin kertonut Lukelle, että on toinenkin Skywalker. Ja vähän ajan kuluttua Obi-Wanin henki kertoi Lukelle toisen Skywalkerin olevan Luken piilossa pidetty kaksoissisar, jonka Luke tajuaa olevan prinsessa Leia. Elokuvan lopussa, Imperiumin kukistumisen jälkeen, Luke näkee Yodan hengen yhdessä Obi-Wanin ja Anakin Skywalkerin (Vaderin todellisen minän) henkien kanssa.
Esiintymiset > Kaanon > Jatko-osatrilogia

Yodan ääntä kuullaan elokuvassa Star Wars: The Force Awakens, joka sijoittuu aikaan 30 vuotta Imperiumin kukistumisen jälkeen. Nuori romunkerääjä Rey kuulee Yodan äänen osana näkyään, jonka hän kokee koskettaessaan valosapelia, joka kuului Lukelle ja aiemmin Anakinille.
Elokuvassa Star Wars: The Last Jedi Yoda esiintyy henkenä, kun Luke miettii Reyn lähdettyä pitäisikö hänen polttaa Ahch-Ton jeditemppelin raunioilla sijaitseva uneti-puu, jonka sisällä jedien pyhiä kirjoituksia sisältäviä kirjoja säilytettiin. Juuri kun Luke on kävelemässä puuta kohti, Yoda ilmestyy ja sanoo, että jedin on aina oltava varma päätöksestään. Kun Luke alkaa epäröidä puun polttamista, Yodan henki kutsuu ukkospilviä, joiden salamat sytyttävät puun palamaan. Luke katsoi kauhistuneena sivusta, mutta Yoda sanoi hänelle, että jedeillä itsellään on kaikki todellinen tieto eikä kirjoilla ja että Rey ei tarvinnut enää hänen opastustaan (koska Rey oli Luken tietämättä vienyt lähtiessään kirjat mukanaan). Yoda neuvoi myös Lukea oppimaan virheistään, joita oli tehnyt Ben Solon kohdalla ja sanoi mestareiden todellisen taakan olevan se, että he ovat sitä minkä yli heidän oppilaansa kasvavat. Alkuperäisen trilogian tavoin, Yoda toteutettiin elokuvassa nukkena.
Elokuvassa Star Wars: The Rise of Skywalker Yodan ääni puhuu muiden menneisyyden jedien ohella ja lainaa näiden ohella voimaansa Reylle taistelussa Palpatinea vastaan, sanoen ”Yksin et koskaan ollut ole” ja ”Nouse Voimassa”.
Esiintymiset > Kaanon > Animaatiot

Yoda esiintyy animaatioelokuvassa Star Wars: The Clone Wars ja sitä seuraavassa seuranneessa animaatiosarjassa, ääninäyttelijänään Tom Kane. Elokuvassa Yoda nimittää Ahsoka Tanon Anakinin padawaniksi, uskoen sen auttavan Anakinia tulemaan vastuullisemmaksi henkilöksi. Animaatiosarjassa Yoda viettää suurimman osan Coruscantilla jedineuvoston luona, mutta lähtee toisinaan suorittamaan tietynlaisia tehtäviä, kuten neuvottelemaan Rugosan kuningas Katuunkon kanssa, sekä kohtaamaan taistelussa Asajj Ventressin johtaman droidiarmeijan.
Yodalla oli merkittävin rooli sarjan viimeisen tuotantokauden lopulla, kun hän kuulee Qui-Gonin hengen puhuvan hänelle rajan takaa. Yoda matkustaa Dagobahille (minne hän aikoinaan jää maanpakoon Imperiumilta) etsimään vastauksia. Qui-Gon lupaa opettaa Yodalle kyvyn ilmestyä elävien maailmaan kuolleenakin. Yoda matkustaa seuraavaksi galaksin syvässä ytimessä sijaitsevalle planeetalle, jota kuvailtiin midiklorianien syntypaikaksi ja jossa hän sai avukseen joukon papittaria, joka auttavat häntä selviämään monista koetuksista. Seuraavaksi Yoda matkustaa Morabandiin, missä hän kohtaa kuvajaiset sith-lordi Darth Banestä sekä jedimestari Sifo-Dyasista. Darth Sidious ja kreivi Dooku aistivat Yodan läsnäolon planeetalla ja luovat illuusioita vanhoilla sith-rituaaleilla murtaakseen Yodan mielen. Näissä näyissä Yoda näkee ennalta Anakinin tappavan Dookun sekä Sidiousin kääntävän kloonisotilaat jedejä vastaan. Selvittyään viimeisestä kokeestaan, Yoda kuulee tulevat viimeiset sanansa, Darth Vaderin hengityksen sekä Anakinin vastasyntyneiden lasten itkun. Yoda päättää jatkaa koulutustaan myöhemmin ja uskoo, että vaikka Kloonisodat hävittäisiin, uusi toivo ilmestyisi.
Yodan ääni kuullaan animaatiosarjan Star Wars Rebels ensimmäisellä tuotantokaudella, kun hän kommunikoi telepaattisesti Kanan Jarrusin ja Ezra Bridgerin kanssa Lothalille piilotetun vanhan jeditemppelin raunioilla, ja auttaa Ezraa löytämään kyberkristallin oman valosapelin rakentamista varten. Toisella tuotantokaudella hän esiintyi näkynä, kun Ahsoka, Kanan ja Ezra palasivat Lothalin jeditemppeliin kysymäkseen sen kautta häneltä tietoa siitä miten pysäyttää sithit. Yoda neuvoo Ezraa menemään Malachoriin, sithien muinoin hallitsemalle planeetalle.
Esiintymiset > Legends

Yoda ei nuorena tiennyt olevansa herkkä Voimalle, vaan lähti kotiplaneetaltaan nuoressa iässä ja teki pakkolaskun eräälle suoplaneetalle. Hän tapasi siellä hysalrialaisen jedimestarin nimeltä N'Kata Del Gormo, joka otti Yodan padawanikseen. Viimeistään 96-vuotiaana Yodasta oli tullut jedimestari sekä jedineuvoston jäsen. Hänen padawanejaan olivat kreivi Dookun lisäksi olleet aikoinaan myös Mace Windu, Ki-Adi-Mundi ja Kit Fisto.
Aiheesta muualla

Wikimedia Commonsissa on kuvia tai muita tiedostoja aiheesta .
Yoda Tähtien sodan virallisilla sivulla (englanniksi)
Yoda Wookieepediassa (englanniksi)
Yoda Jedipediassa
Interview with Master Yoda. Article by Urrutia.
Unsung Yoda Wisdom & Poetry. Facebook.
Soane Toke

Soane Toke oli Wallis ja Futunaan kuuluvan Uvean (Wallis) perinteisen kuningaskunnan kuningas. Hän hallitsi ainoastaan yhden päivän vuonna 1953..
Hänen edeltäjänsä oli Kapeliele Tufele III ja seuraajansa Aloisia Brial.
Siteki

| Siteki |
| --- | --- |
 Siteki
 Koordinaatit: 26°27′0″S, 31°57′0″E 
Valtio:   Swazimaa
Piiri:  Lubombo
Korkeus:  619 m
Väkiluku (2013):  6 381
Aikavyöhyke:  UTC+2
Infobox OKVirheellinen NIMI-arvo: 
Siteki pieni kaupunki Swazimaan itäosassa Lubombon piirissä ja toimii piirin pääkaupunkina. Siteki sijaitsee noin 619 metrin korkeudessa merenpinnan yläpuolella. Lähimmät kaupungit ovat 65 km päässä lännessä sijaitseva Manzini sekä 69 km päässä luoteessa sijaitseva Vuvulane. Mosambikin rajalle Mhlumenin raja-asemalle on matkaa 28 km. Vuoden 2013 arvion mukaan Sitekissä asui 6381 ihmistä.
Siteki on yksi Swazimaan ensimmäisimpiä kaupunkeja.
Akseli Konrad Kiianlinna

Axel (Akseli) Konrad Kiianlinna, sukunimi aik. Nyberg (2. tammikuuta 1869 Hämeenlinna – 3. tammikuuta 1939) oli suomalainen agronomi ja karjatalouskonsulentti.
Kiianlinnan vanhemmat olivat kauppias Gustaf Adolf Nyberg ja Emilia Wilhelmina Cavén. Hän pääsi ylioppilaaksi Hämeenlinnan normaalilyseosta 1886 ja valmistui agronomiksi Mustialasta 1898.
Kiianlinna oli meijeri- ja karjatalouden opettajana eri oppilaitoksissa ja toimi maanviljelysseurojen neuvojana Hän oli karjanhoidon ja meijeritalouden konsulenttina Perä-Pohjolan piirissa vuodesta 1902 alkaen ja vuodesta 1905 hän oli Oulun läänin talousseuran palveluksessa perustamassa useita osuusmeijereitä. Kiianlinna siirtyi sitten Hämeen läänin maanviljelysseuran karjanhoidon ja meijeritalouden konsulentiksi ja perusti vuonna 1906 Länsi-Suomen karjanjalostusyhdistyksen. Hän toimi tämän yhdistyksen vakinaisena konsulenttina ja sihteerinä 1908–1923 ja siirtyi sitten eläkkeelle asuen viimeksi Tampereella.
Kiianlinna harrasti nuorena urheilua ja oli mukana useilla voimistelujuhlilla. Hän oli myös mukana perustamassa Ylioppilasvoimistelijoita.
Kiianlinna oli naimisissa vuodesta 1904 Alina Amanda Laaksosen kanssa.
Julkaisuja

Länsi-Suomen karjanjalostusyhdistys. Suomen karjanjalostusyhdistys, Hämeenlinna 1907
Länsi-Suomen maatiaiskarja. Länsi-Suomen karjanjalostusyhdistyksen julkaisuja, n:o 2. Tampere 1908 (Julkaisu digitoituna Heldassa)
Länsi-Suomen kotoinen karja: esitelmä Lahden maanviljelysnäyttelyssä 20/8 1910. Länsi-Suomen karjanjalostusyhdistyksen lentolehtisiä, n:o 1. Tampere 1910
Länsi-Suomen maatiaiskarjan tyypistä ja alkuperästä: tutkimus. Tekijä, Tampere 1910
Länsi-Suomen kotimaisen karjan jalostaminen. Länsi-Suomen karjanjalostusyhdistys, Tampere 1911
Pienviljelijäin merkitys maitotaloutemme kohottamisessa. Länsi-Suomen karjanjalostusyhdistyksen lentolehtisiä, n:o 2. Tampere 1913
Serepetta

Inkerin luterilaiset seurakunnat.
Serepetan kirkko vuonna 1911.
Serepetta (ven. Жеребя́тки, Žerebjatki) on entinen kylä ja entinen luterilainen seurakunta Inkerissä. 1700-luvun puoliväliin saakka se tunnettiin nimellä Uusi-Puura. Seurakunta kuului Itä-Inkerin rovastikuntaan.
Kylä

Serepetan kylä mainitaan vuoden 1676 aineistoon perustuvassa kartassa. Peter von Köppenin mukaan vuonna 1848 siellä asui 52 savakkoa ja yksi äyrämöinen. Kylän asukkaat olivat 1860-luvulle saakka tilanomistajan maaorjia. Myöhemmin Serepetta kuului Metussin volostin Porun kyläkuntaan. Kylässä oli suomalais-virolainen koulu.
Neuvostoaikana Serepetta kuului vuorotellen Hoseritsan, Porun ja Saastrovan kyläneuvostoihin. Syyskuusta 1941 lähtien sen läheltä kulki Oranienbaumin sillanpääaseman rintamalinja. Sodassa tuhoutunutta kylää ei jälleenrakennettu.
Seurakunta

Saamostin pogostaan kuulunut seurakunta on perustettu ennen vuotta 1640. Sen nimenä oli aluksi Uusi-Puura (ruots. Novabura), koska kirkko ja pappila sijaitsivat samannimisessä kylässä. Vuoteen 1644 saakka seurakunnalla oli yhteinen kirkkoherra Hevaan kanssa. Ruotsalaisajan lopulla Uudessa-Puurassa oli oma kirkkoherra ja kappalainen.
1700-luvun puolivälissä kirkko siirrettiin kirkko ja pappila venäläistyneestä Uuden-Puuran (Nova-Bura) kylästä Serepettaan (ven. Zerebjatka), jonka mukaan seurakunta sai uuden nimensä. Kirkko korjattiin jo vuoden 1763 tienoilla ja uudelleen 1800-luvun alussa. Vuonna 1846 valmistui uusi kivinen pyhän Mikaelin kirkko. Sen kustansivat pääosin paikalliset tilanomistajat, varsinkin Lopuhkinan kartanonherra Paul von Bottom, joka sai jälkeläisineen patronaattioikeuden. Vuodesta 1862 lähtien kirkkoherran valitsivat seurakuntalaiset.
Vuoden 1860 tienoilla Serepetan seurakuntaan kuului noin 1 100 suomalaista. Keisarivallan aikana sinne siirrettiin paljon venäläisiä, jotka syrjäyttivät suomalaisia. Baltian rautatien rakentamisen jälkeen vuosisadan lopulla seudulle muutti paljon virolaisia. Vuonna 1905 seurakunnassa oli noin 1 600 suomalaista, noin 1 200 virolaista, 41 saksalaista, neljä ruotsalaista ja yksi latvialainen. 1900-luvun alussa Serepetassa pidettiin vuosittain 60 suomenkielistä, 30 vironkielistä ja neljä saksankielistä jumalanpalvelusta. Vuonna 1917 seurakunnassa oli lähes yhtä paljon virolaisia kuin suomalaisia.
Kaprion ja Serepetan virolaisilla oli vuonna 1924 yhteinen seurakunta ja vuonna 1929 ne mainitaan erillisinä seurakuntina. Serepetan suomalaisen seurakunnan toiminta jatkui vuoteen 1935 saakka, jolloin kirkko suljettiin.
Toisen maailmansodan aikana osa väestöstä jäi Leningradin piiritykseen ja evakuoitiin eri puolille Neuvostoliittoa. Saksalaisten miehitysalueella olleet suomalaiset siirrettiin vuonna 1943 Suomeen. Nykyään seurakunnan alue kuuluu Leningradin alueen Lomonosovin piiriin.
Serepetan kylät

Serepetta oli pääasiassa ortodoksisen väestön – venäläisten ja inkerikkojen – asuttamaa seutua. 1800-luvulla alueen väestöstä oli inkerinsuomalaisia vain noin neljännes, inkerikkoja toinen neljännes ja venäläisiä puolet. Suomalaiset olivat etupäässä savakoita, mutta eräissä kylissä asui myös äyrämöisiä.
| 0 | 1 | 2 |
| --- | --- | --- |
|  Ahokylä (s-v)  Boola (s-v)  Uusi-Dobrenitsa (s-v)  Vanha-Dobrenitsa (s-v)  Hoseritsa (s-v)  Jakove (s-v)  Joenkylä (i)  Kivikko (s-i-v)  Kläsinä (s-v)  Kondova (s-v)  Korkka (s-i-v)  Kyprynkylä (s-v)  Levola (s-v)  Lopuhkina (s) |  Malkusi (s-v)  Martisi (s-v)  Uusi-Medusa (i-s)  Vanha-Metussi eli Vanha-Medusa (i-s)  Motolitsa (s-v)  Muhkovitsa (s-v)  Nikkarila (s-v)  Perliisilä (s-v)  Uusi-Poru (s-v)  Vanha-Poru (s-v)  Uusi-Puura (s-v)  Vanha-Puura (s-v)  Riekkinä (s)  Keski-Ruitsa (i) |  Ylä-Ruitsa (i)  Ruitsankontu (i)  Saastrova (s-v)  Savolssina (s-v)  Serepetta (s-v)  Slepinä (s-v)  Suokylä (s-v)  Terentilä (s)  Velikaisi (s-v)  Vilppusi (s-v)  Väinkylä (s-v)  Vääräperä (s-v)  Äilälä (s-v) |

I – inkerikkoja, s – suomalaisia, v – venäläisiä.
Shakaya

Shakaya oli australialainen tyttöbändi, jonka muodostivat Simone Stacey (s. 1978) ja Naomi Wenitong (s. 1982). Yhtye aloitti toimintansa vuonna 2002 ja lopetti toimintansa 2006 kun Wenitongista tuli osa yhtyettä nimeltä The Last Kinection.
Diskografia > Studioalbumit

Shakaya (lokakuu 2002)
Are You Ready (maaliskuu 2006)
Diskografia > Singlet

”Stop Calling Me” (2002)
”Sublime” (2002)
”Cinderella” (2002)
”The Way You Make Me Feel” (2003)
”Are You Ready” (2005)
”We Ain't Goin' Down” (2005)
Sisilia (täsmennyssivu)

Sisilia tai Sicilia (lat.) voi viitata seuraaviin:
Maantiede

Sisilia, saari Välimeressä
Sisiliansalmi, salmi Välimeressä.
Valtiot ja hallintoalueet

Sicilia, Rooman provinssi
Sisilian alue, hallintoalue Italiassa
Sisilian emiraatti, Sisilian saarella noin vuonna 1000 ollut valtio
Sisilian kuningaskunta, eteläisessä Italiassa vuodesta 1130 toiminut valtio
Molempain Sisiliain kuningaskunta, eteläisessä Italiassa vuoteen 1861 toiminut valtio.
Muita merkityksiä

sisilialainen puolustus, shakkitermi
sisilian kieli.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Sicilia”, voi hakea sivunnimihaulla, laajalla sivunnimihaulla tai tekstihaulla.
Samuel Loomis

| Samuel Loomis |
| --- | --- |

Luoja(t):  John Carpenter Debra Hill
Elokuvasarja:  Halloween
Ammatti:  psykiatri
Näyttelijä(t):  Donald Pleasence Malcolm McDowell
Tohtori Samuel James Loomis on fiktiivinen hahmo elokuvasarjassa Halloween. Hän on mielipuolisen sarjamurhaajan, Michael Myersin, henkilökohtainen psykiatri. Donald Pleasencen esittämä Loomis esiintyy ensimmäisen sarjan kaikissa osissa, paitsi kahdessa viimeisessä osassa sekä kolmannessa osassa jossa ei esiinny Michael Myersia. Elokuvassa Halloween H20 Haddonfieldin poliisi mainitsee Loomisin kuolleen ja Marion Chambersin hoitaneen tätä viimeisinä vuosinaan. Lisäksi alkuteksteissä kuullaan Loomisin monologi, joka on samankaltainen kuin eräs ensimmäisessä osassa kuultu vuoropuhelu. Äänenä ei kuitenkaan ole Pleasence, joka kuoli jo kolme vuotta ennen elokuvan valmistumista. Toisessa sarjassa Loomisia esittää Malcolm McDowell. Alkuperäisen Halloween elokuvan ohjaaja John Carpenter lainasi henkilöhahmon nimen kauhuelokuvasta Psyko, jossa John Gavinin esittämällä hahmolla oli sama nimi.
Kuvaus hahmosta

Samuel Loomisista käytetään pääasiassa nimitystä tohtori Loomis. Sarjan ensimmäisessä osassa hän esittäytyy seriffille nimellä tohtori Sam Loomis. Hän on melkein kalju, parrakas, popliinitakkiin pukeutuva herrasmies. Lukuun ottamatta kahta ensimmäistä elokuvaa, hänellä on myös kävelykeppi sekä palovammoja kasvoissa ja käsissä, ja hän käyttääkin usein hanskoja. Hänellä on aina käsiase mukana. Hänellä on rauhallinen ja hyvin päättäväinen luonne, kiihtyessään hän ei varo sanojaan edes lasten kuullen. Hän on valmis tekemään mitä tahansa pysäyttääkseen Michael Myersin. Jokaisessa osassa hän ilmaisee Myersista näkemyksensä, jonka mukaan tämä ei ole ihminen vaan puhdas pahuus.
Elokuvien tapahtumat > Halloween

Tohtori Samuel Loomis on hoitanut puoli vuotta mykkää ja tunteetonta Michael Myersia, jonka kanssa hän on viettänyt neljä tuntia päivässä. Loomisin esimiehet uskovat Myersin olevan katatoninen, joka ei reagoi mihinkään ympärillään. Loomis uskoo potilaansa vain teeskentelevän peittääkseen todellisen luontonsa. Hänen mielestään Smith’s Groven turvataso on riittämätön ja hän vaatii, että Myers siirretään maksimaalisen turvalliseen laitokseen ja ettei häntä enää tulevaisuudessa voi laillisesti vapauttaa. Esimiehet eivät näe siinä mitään järkeä ja antavat uhkavaatimuksen, jonka mukaan Loomisin on oltava Myersin psykiatri Smith’s Grovessa tai joku muu ottaa hänen paikkansa. Loomis menee Myersin huoneeseen ja sanoo, että tämä on onnistunut hämäämään kaikkia muita, muttei häntä.
Kahdeksan vuotta Loomis yrittää saada kontaktia Myersiin, minkä jälkeen hän tajuaa että Myersin silmien takana piilee puhdas, paljas pahuus. Toiset seitsemän vuotta hän yrittää pitää hänet lukkojen takana. 15 vuotta myöhemmin Myers täyttää 21 vuotta ja on lain velvoittamana vietävä tuomioistuimeen, jossa arvioidaan hänen vapauttamistaan tai pakko-hoidon jatkamista. 30. lokakuuta 1978 Loomis lähtee avustaja Marion Chambersin kanssa hakemaan Myersia oikeudenkäyntiin, mistä hän ei ole ollenkaan tyytyväinen. Hän kertoo, että Myersille annetaan thorazinea, ennen kuin hänet esitetään tuomarille. Kun he saapuvat sairaalan pihaan, he huomaavat monen potilaan harhailevan vapaana. Loomis menee pääportille puhelimeen, minkä aikana Myers kaappaa auton Marionilta ja pakenee. Sairaanhoitajat näyttävät Myersin huoneen ja kertovat, että paetessaan tämä oli vapauttanut muitakin potilaita. Huoneen ovesta löytyy raapustettu teksti ”sisko”. Loomis on vihainen sairaalan johtaja Terence Wynnille, koska kukaan ei kuunnellut häntä. Hän lähtee seuraavana päivänä Haddonfieldiin, sillä hän on varma, että Myers on matkalla kotikaupunkiinsa. Kesken matkan hän soittaa puhelinkopista paikallisille viranomaisille ja varoittaa Myersin saapumisesta. Hän löytää hylätyn auton ja Myersin sairaalavaatteet, jotka tämä on vaihtanut pois.
Saapuessaan Haddonfieldiin Loomis käy hautausmaalla, jossa hän huomaa Myersin tappaman siskon hautakiven puuttuvan. Hän menee seriffi Leigh Brackettin puheille. Hän kertoo Myersista, mitä Brackett ei ota kovin vakavasti, mutta lupaa partioida yön yli. Loomis menee Myersin kotitalolle, uskoen Myersin tulevan sinne jonakin hetkenä.
Yöllä Loomis huomaa Myersin varastaman auton ja lähtee etsimään tätä. Käveltyään jonkin aikaa hän näkee lasten juoksevan kirkuen pakoon Laurie Stroden kotoa. Hän menee sisälle ja löytää Myersin Laurien kimpusta. Loomis ampuu Myersia kuusi kertaa, minkä jälkeen Myers putoaa parvekkeelta. Kun Loomis menee katsomaan alas, Myers on kadonnut jäljettömiin.